**Извјештај о учешћу на 27. ISAR (International Standards of Accounting and Auditing) међународној конференцији у организацији UNCTAD-a и IFAC-a**

Предсједник Комисије за међународну сарадњу Савеза рачуновођа и ревизора Републике Српске (СРРРС) - др Дејан Микеревић је присуствовао 27. конференцији ISAR-а (International Standards of Accounting and Reporting) у Женеви од 12. до 15. октобра 2010. године. Наведена конференција се одржава сваке године једанпут и окупља најзначајније стејкхолдере (заинтересоване стране) из ове професионалне области у цијелом свијету. Ову међународну конференцију организује UNCTAD и IFAC, а учесници су представници влада, међувладиних и професионалних организација из области рачуноводства, ревизије и финансијског извјештавања и они чине међувладину радну групу експерата за Међународне стандарде рачуноводства и извјештавања. Централна тема Конференције је била „оквир за изградњу капацитета за висококвалитетно финансијско извјештавање“, а излагачи су били еминентни универзитетски професори, представници IFAC-a, UNCTAD-a, Европске комисије, Свјетске банке, ACCA, IAESB, KPMG, представници влада и професионалних асоцијација. Током три радна дана презентирано је низ занимљивих тема, вођено мноштво интензивних дискусија и донесено више закључака из области рачуноводства, ревизије, финансијског извјештавања и образовања.

Један од главних уводничара Конференције је био и предсједник IFAC-a Robert Baunting. Представник СРРРС се састао са предсједником IFAC-a и разговарао о пуноправном чланству, које ће бити озваничено на Савјету IFAC-a на Свјетском конгресу рачуновођа и ревизора у Куала Лумпуру у Малезији од 4. до 11. новембра 2010. Предсједник IFAC-a је изразио задовољство чињеницом да ће СРРРС бити једини нови пуноправни члан примљен у IFAC у 2010 и сматра да СРРРС је заслужио ту част и привилегију. Међутим, он је истакао да пуноправно чланство доноси много обавеза и одговорности за СРРРС и истакао увјерење да ће Савез успјети изградити људске капацитете који ће моћи одговорити том изазову. Представник СРРРС је истакао тежњу Савеза да настави да примјењује високе стандарде IFAC-a и буде регионални лидер у професији. Састанак по овом питању је одржан и са Deborah Williams, замјеником предсједника Комитета за нације у развоју IFAC-a и Gabriellom Kusz, техничким менаџером Комитета за развој чланица IFAC-a. Поред тога, разговори о сарадњи су одржани и са осталим професионалним асоцијацијама из читавог свијета, као што су ACCA, FCM, ICGN, Бразилски савез рачуновођа без граница, Савез рачуновођа и ревизора Србије и другим. Договорени су наредни кораци у сарадњи са наведеним асоцијација и активно учешће СРРРС на међународним скуповима у наредном периоду. Представници тих удружења су честитали СРРРС на статусу пуноправног члана IFAC-a и истакли да то представља изузетно достигнуће за Савез рачуновођа и ревизора Републике Српске, њене чланове и комплетно друштво. Они су пожељели да пуноправно чланство буде снажан импулс развоју и квалитету професије у РС, БиХ и региону.

др Дејан Микеревић

Предсједник комисије за међународну сарадњу СРРРС